ჟოზეფინ ბეიკერი
ჟოზეფინა ბეიკერი – ფრედა ჟოზეფინ ბეიკერი, იგი დაიბადა 1906 წლის 3 ივნისს და გარდაიცვალა 1975 წლის 12 აპრილს, ის იყო ამერიკელი წარმოშობის ფრანგი მოცეკვავე, მომღერალი და მსახიობი. მისი კარიერა ძირითადად ევროპაში იყო ორიენტირებული, უმეტესად საფრანგეთში. ის იყო პირველი შავკანიანი ქალი, რომელმაც ითამაშა მთავარ კინოფილმში. ეს იყო 1927 წლის მუნჯი ფილმი „ტროპიკების სირენა“, რომლის რეჟისორები იყვნენ მარიო ნალპასი და ჰენრი ეტიევანტი. ადრეული კარიერის განმავლობაში, ბეიკერი იყო ერთ-ერთი ყველაზე ცნობილი შემსრულებელი, ვინც პარიზში Folies Bergère-ის რევიუებს ხელმძღვანელობდა. მისმა შესრულებამ 1927 წლის რევიუში Un vent de folie ქალაქში სენსაცია გამოიწვია. მისი კოსტუმი, რომელიც შედგებოდა მხოლოდ ხელოვნური ბანანის მოკლე ქვედაკაბისგან და მძივებიანი ყელსაბამისგან, იქცა როგორც ჯაზის ეპოქის, ისე მღელვარე ოციანი წლების სიმბოლოდ. ბეიკერი აღნიშნეს იმ ეპოქის მხატვრებმა და ინტელექტუალებმა, რომლებიც მას სხვადასხვანაირად უწოდებდნენ "შავ ვენერას", "შავ მარგალიტს", "ბრინჯაოს ვენერას" და "კრეოლ ქალღმერთს". დაბადებული სენტ-ლუისში, მისურის შტატში, მან უარი თქვა აშშ-ს მოქალაქეობაზე და გახდა საფრანგეთის მოქალაქე ფრანგ მრეწველ ჟან ლიონთან ქორწინების შემდეგ 1937 წელს. მან საკუთარი შვილები საფრანგეთში გაზარდა. ბეიკერი ეხმარებოდა საფრანგეთს წინააღმდეგობის გაწევაში მეორე მსოფლიო ომის დროს. ომის შემდეგ საფრანგეთის ეროვნულ-განმათავისუფლებელი კომიტეტის მიერ დაჯილდოვდა წინააღმდეგობის მედლით, ფრანგი სამხედროების მიერ Croix de Guerre და გენერალმა შარლ დე გოლმა დაასახელა ის, როგორც საპატიო ლეგიონის კავალერი. ბეიკერი მღეროდა: „მე მაქვს ორი სიყვარული: ჩემი ქვეყანა და პარიზი“. ბეიკერი, რომელმაც უარი თქვა შეერთებულ შტატებში სეგრეგირებული აუდიტორიისთვის გამოსვლაზე, ცნობილია თავისი წვლილით სამოქალაქო უფლებების მოძრაობაში. 1968 წელს მას შესთავაზა არაოფიციალური ხელმძღვანელობა მოძრაობაში შეერთებულ შტატებში კორეტა სკოტ კინგმა, მარტინ ლუთერ კინგის მკვლელობის შემდეგ. დაფიქრების შემდეგ, ბეიკერმა უარყო შეთავაზება მისი შვილების კეთილდღეობის გამო.